海上圖澄江仙刻
作者：仇遠
朝代：宋

paragraphs: 老仙指甲堅如鐵，夜畫枯杉出宮闕。
翠深紅遠十二樓，猶理霓裳舞迴雪。
山椒覆亭小於笠，石脚插船輕似葉。
桃花幾度春酣酣，弱水何日通舟楫。
醉中作此狡獪事，收拾乾坤入毫髪。
神刓鬼刻未百年，不與丹青共磨滅。
天風頡頏飛霞珮，水雲妥帖凌波襪。
我將就此逍遥遊，高步青霄拾明月。